b'\n_START_ARTICLE_\nZdravilo brez recepta\n_START_PARAGRAPH_\nZdrav\xc3\xadlo brez rec\xc3\xa9pta ali rec\xc3\xa9pta pr\xc3\xb4sto zdrav\xc3\xadlo je zdravilo, ki se sme izdajati brez zdravni\xc5\xa1kega recepta (v primeru veterirarskih zdravil brez veterinarskega recepta), saj ne izpolnjuje meril za razvrstitev med zdravila na recept. Zanje se uporablja oznaka BRp. Zdravila brez recepta na\xc4\x8deloma vsebujejo u\xc4\x8dinkovine, ki se \xc5\xbee dlje \xc4\x8dasa_NEWLINE_varno uporabljajo in ne predstavljajo ve\xc4\x8dje nevarnosti za bolnika, vendar je tudi pri njihovi uporabi potrebna previdnost.\n_START_SECTION_\nPrednosti in slabosti\n_START_PARAGRAPH_\nDostopnost zdravil brez recepta lahko ima pozitivno vlogo, saj ta zdravila hitro in u\xc4\x8dinkovito laj\xc5\xa1ajo bolezenske te\xc5\xbeave, pri katerih ni potreben zdravni\xc5\xa1ki nasvet, razbremenijo zdravni\xc5\xa1ke ambulante in \xc5\xa1irijo dostopnost zdravljenja tudi v odro\xc4\x8dnih krajih, kjer zdravnika ni. Vendar pa uporaba zdravil brez recepta in druge oblike samozdravljenja predstavljajo tudi terapevtska tveganja, kot so nepravilna diagnoza, nepravilna izbira zdravljenja, nepravilna uporaba zdravila, nezadostno ali \xc4\x8dezmerno odmerjanje, prepozno iskanje zdravni\xc5\xa1ke pomo\xc4\x8di.\n_START_SECTION_\nRaz\xc5\xa1irjenost uporabe\n_START_PARAGRAPH_\nUporaba zdravil brez recepta je dokaj pogosta. Glede ena raziskavo iz leta 2010 je v Sloveniji 69\xc2\xa0% anketirancev v zadnjem letu uporabilo vsaj eno zdravilo_NEWLINE_brez recepta. Pri tem je uporaba pogosta tudi pri otrocih. Ker je dostopnost do zdravil brez recepta \xc4\x8dedalje ve\xc4\x8dja, nara\xc5\xa1\xc4\x8da tudi tveganje za pojavnost ne\xc5\xbeelenih u\xc4\x8dinkov.'